BSC Young Boys

BSC Young Boys on sveitsiläinen jalkapallojoukkue maan pääkaupungista Bernistä. Se on perustettu vuonna 1898 ja sen värit ovat keltainen ja musta. Seura on voittanut historiansa aikana Sveitsin liigan 15 kertaa ja Sveitsin cupin kuusi kertaa. Se pelaa kotiottelunsa vuonna 2005 valmistuneella Stadion Wankdorfilla. Viime vuosina BSC Young Boys on ollut kärkipäässä Sveitsin liigassa ja kaudella 2017–2018 se voitti mestaruuden ensi kertaa sitten vuoden 1986.
Historia.
Varhaiset menestysvuodet.
Seura perustettiin vuonna 1898, kun neljä Bernin yliopiston opiskelijaa, mukaan lukien ensimmäinen puheenjohtaja Max Schwab, perusti Fussballclub Young Boysin. Seura pelasi ensimmäisen ottelunsa saman vuoden kesäkuussa voittaen FC Viktorian. Perustamisen aikoihin Young Boys sulautui hetkellisesti FC Berniin, mutta tämä yhdistyminen purkautui nopeasti. Tämä johti voimakkaaseen paikalliseen kilpailuun berniläisseurojen välillä.
Young Boys voitti ensimmäisen kansallisen mestaruutensa vuonna 1903 voitettuaan ensin Serie A Central -alueellisen ryhmän ja sitten finaaliotteluissa Zürichin (3-1) ja Neuchâtelin (5-0). Vuosikymmenen loppuun mennessä seura oli kehittynyt merkittävästi ja saavutti historiallisen virstanpylvään tulemalla ensimmäiseksi sveitsiläiseksi joukkueeksi, joka voitti kolme peräkkäistä Serie A -mestaruutta. Tältä ajalta muistetaan erityisesti niin kutsuttu "YB-neljännes", joka viittasi ottelun viimeisiin 15 minuuttiin. Tässä vaiheessa vastustajat olivat usein liian väsyneitä pysyäkseen fyysisesti vahvojen YB-pelaajien vauhdissa.
Albert Singin aikakausi – kultaiset vuodet (1957–1964).
Vuosien 1910–1957 välillä Young Boys koki pitkän hiljaisemman kauden, jonka aikana seura voitti vain kolme merkittävää pokaalia. Tämä neljän vuosikymmenen ajanjakso oli seuralle verrattain menestyksellisesti kuivaa aikaa.
Seuran tilanne muuttui merkittävästi Albert Singin saavuttua seuraan. Sing siirtyi pelaaja-valmentajan roolista päävalmentajaksi, mikä käynnisti seuran historian menestyksekkäimmän ajanjakson voittaen neljä peräkkäistä Sveitsin mestaruutta (1957-1960) ja kaksi Sveitsin cupia (1953 ja 1958).
Kaudella 1958/59 Young Boys menestyi myös kansainvälisellä tasolla. Euroopan cupissa seura kohtasi alkukierroksella Manchester Unitedin, joka oli vielä toipumassa Münchenin lento-onnettomuudesta. Young Boys eteni automaattisesti seuraavalle kierrokselle ja lopulta semifinaaliin Reimsia vastaan. YB voitti ensimmäisen ottelun 1-0, mutta hävisi toisen ottelun 0-3, jääden täten finaalin ulkopuolelle.
Lamaannus ja uusi nousu (1964–2005).
Albert Singin lähdön jälkeen vuonna 1964 Young Boys ajautui jälleen pitkään lamaannuksen kauteen. Vuosisadan loppuun mennessä seura oli voittanut vain yhden Sveitsin mestaruuden ja kaksi Sveitsin cupia. Vuonna 1997 jatkuvat taloudelliset vaikeudet johtivat siihen, että seura putosi ensimmäistä kertaa historiansa aikana toiseen divisioonaan. Vaikka Young Boys nousi seuraavalla kaudella takaisin pääsarjaan, taloudelliset ongelmat jatkuivat, kunnes luzernilainen sijoitusyhtiö tarjosi seuralle tarvittavan taloudellisen tuen.
Nykyaika (2005-).
Uudella vuosituhannella Young Boys on parantanut tasaisesti asemaansa. Merkittävä käännekohta oli muutto uudelle Stadion Wankdorfille vuonna 2005 Tämän jälkeen seura alkoi jälleen kilpailla mestaruuksista. Seura saavutti toisen sijan Sveitsin liigassa 2010, kolmannet sijat 2011 ja 2012 sekä neljä peräkkäistä Sveitsin mestaruutta 2018–2021.
Seuravaakunat.
Young Boysin vaakuna muistuttaa joukkueen kotivärejä, keltaista ja mustaa. Keltaisen ympyrän yläosassa on teksti "BBC Young Boys” ja alaosassa perustamisvuosi "1898". Sisemmässä ympyrässä näkyvät kirjaimet "YB" ja niiden yläpuolella tähti, joka symboloi kymmentä mestaruutta.